《和吴大宗师九日迎驾龙虎台韵》
元代·郑守仁

深秋黄道翠华开，辇路清光被草莱。一地行宫成玉陛，九天明月照金台。

班趋文武红云合，乐奏箫韶彩凤来。至正明仁希历代，词臣乐颂太平回。

作者简介：台州黄岩人，号蒙泉。幼著道士服，长游京师，寓崇真宫，斋居万松间，一夕大雪填门，僵卧读书，不改其乐。京师号为独冷先生。顺帝至正间出主白鹤观。善诗。有《蒙泉集》。